Temeljem članka 70. stavak 2. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10., 90/11., 16/12., 86/12., 94/13., 152/14 i 7/17.), a u svezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (Narodne novine broj 71/14., 118/14. i 154/14.), članka 2. stavak 1. točka 1, članka 5. i 6. Zakona o zaštiti osobnih podataka (Narodne novine broj 103/03., 118/06., 41/08., 130/11., 106/12.), te članka 58. Statuta OŠ Tone Peruška Pula, a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na sjednici održanoj dana 21. lipnja 2018. godine donio je:

**Pravilnik o video nadzoru**

1) Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora.

2) OŠ Tone Peruška Pula koristi sustav video nadzora u zgradi škole na adresi Poljana svetog Martina 6, 52100 Pula zbog sigurnosti učenika, radnika, posjetitelja/stranaka i imovine Škole, kao i radi zaštite imovine.

3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja podataka i daljnja obrada korištenjem sustava video nadzora je ograničena na ispunjenje svrhe iz stavka 2. ovog članka

4) U svrhu iz stavka 1. ovog članka u obuhvatu sustava video nadzora su sva ulazna i izlazna vrata u Školu te hodnici u zgradi Škole u prizemlju i na katovima.

5) Video nadzorom nisu pokriveni prostori učionica, zbornice, školske knjižnice, kuhinje, uredi stručnih suradnika (pedagoga i psihologa), ured ravnatelja škole, ured tajnika i voditelja računovodstva, prostor koji koristi domar škole, sanitarni prostor za učenike i radnike škole, te sanitarni prostor prilagođen potrebama učenika s većim motoričkim smetnjama.

6) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

7) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1) Podaci prikupljeni korištenjem sustava video nadzora nalaze se na računalu koje se nalazi u uredu ravnatelja škole.

2) Pristup podacima odnosno uvid u sadržaj nastao korištenjem sustava video nadzora ima ravnatelj škole, a u slučaju da je ravnatelj odsutan, tajnica škole i predsjednica Školskog odbora.

3) Pristup podacima, odnosno uvid u sadržaj nastao korištenjem sustava video nadzora moguć je preko monitora koji se nalazi u uredu ravnatelja Škole.

4) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

**Članak 3.**

1) Podaci prikupljeni korištenjem sustava video nadzora čuvaju se najduže 30 dana. Nakon proteka tog vremena podaci se brišu ili uništavaju na odgovarajući način.

2) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i si, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1) Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

**Predsjednica Školskog odbora**

Daniela Toffetti

Ovaj pravilnik objavljen je dana 21. lipnja 2018. godine i stupa na snagu dana 29. lipnja 2018. godine

**KLASA:002-01/18-03-01**

**URBROJ:2168/01-55-50-18-02**

**Ravnatelj Škole**

Kristijan Cinkopan, prof. TZK